S-196/2010

Mál þetta, sem þingfest var 15. apríl sl. og dómtekið sama dag, var höfðað með ákæru lögreglustjórans á Selfossi, dagsettri 8. apríl sl., á hendur S-kk-þgf R-kk-þgf S-kk-þgf, kt. 000000-0000, Fannborg 1, Kópavogi, en til dvalar að Fossvegi 8 á Selfossi,

„fyrir umferðar- og hegningarlagabrot

I.

með því að hafa, sem eigandi bifreiðarinnar ZR-698, vanrækt vátryggingarskyldu hennar samkvæmt XIII. kafla umferðarlaga nr. 50,1987 en bifreið ákærða var óvátryggð, föstudaginn 18. september 2009 er lögregla kom að bifreiðinni á bifreiðastæði við Fossveg 8 á Selfossi og fjarlægði skráningarmerki hennar.

Telst brot ákærða varða við 93. gr., sbr. 91. og 92. gr. umferðarlaga nr. 50,1987, sbr. 1. mgr. 100. gr. sömu laga.

(033-2009-7048)

II.

með því að hafa skömmu fyrir hádegi föstudaginn 19. mars 2010 ekið bifreiðinni RA-493 sviptur ökurétti norður Þorlákshafnarveg í Ölfusi og fyrir að hafa umrætt sinn er lögregla hafði stöðvað akstur ákærða og hugðist kanna ökuréttindi hans, framvísað í blekkingarskyni ökuskírteini sem ákærði fékk útgefið þann 31. maí 2006, en ákærði hafði verið sviptur ökurétti í eitt ár frá 12. júlí 2009 til 12. júlí 2010 með dómi Héraðsdóms Suðurlands í máli nr. S-310/2009.

(033-2010-1683.)

Teljast brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. sömu laga og 1. mgr. 157. gr. almennra hegningarlaga nr. 19,1940.

Þess er krafist að ákærði verði dæmdur til refsingar og að honum verði gert að sæta sviptingu ökuréttar samkvæmt 1. mgr. 101. gr. umferðarlaga frá 12. júlí 2010 að telja, vegna síendurtekinna brota á umferðarlöggjöfinni og til greiðslu alls sakarkostnaðar.“

Ákærði kom fyrir dóminn og játaði brot sín greiðlega. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru réttilega færð til refsiákvæða.

Farið var með málið samkvæmt ákvæðum 161. gr. laga nr. 88/2008 og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga. Um málavexti vísast til ákæruskjals. Sannað er að ákærði framdi brot þau sem greinir í ákæru og eru þau réttilega færð til refsiákvæða. Ákærði hefur með háttsemi sinni unnið sér til refsingar. Ákærði kvaðst hafa sér það til málsbóta, varðandi seinni ákæruliðinn, að hann hefði verið að redda íbúð í Reykjavík fyrir fyrrverandi sambýliskonu sína. Krafðist verjandi ákærða vægustu refsingar sem lög leyfa. Þá krafðist hann þóknunar og að hún yrði greidd úr ríkissjóði.

Samkvæmt sakavottorði sem liggur frammi í málinu hefur ákærða þrettán sinnum verið gerð refsing fyrir margvísleg brot frá árinu 2001. Er þar m.a. um að ræða fjöldann allan af umferðarlagabrotum og brotum gegn almennum hegningarlögum. Ákærða er nú gerð refsing í sjöunda sinn frá árinu 2003 fyrir að aka sviptur ökurétti, í þriðja sinn fyrir brot gegn 1. mgr. 157. gr. almennra hegningarlaga og samkvæmt ökuferilskrá hans eru skráð brot þar sem vátryggingarskylda er vanrækt níu. Með vísan til dómaframkvæmdar er refsing ákærða nú ákveðin fangelsi í sex mánuði.

Samkvæmt ökuferilskrá ákærða, sem lögð var fram í málinu, eru skráð eitt hundrað áttatíu og fimm umferðarlagabrot af ýmsum toga á ákærða frá 1. júní 1995 til 1. apríl 2010. Af þessu er ljóst að ákærði virðir að vettugi þær reglur sem ökumönnum er skylt að hlíta við akstur ökutækja. Þá hefur ákærða margoft verið gerð refsing fyrir ýmis hegningarlagabrot.

Gerð er sú krafa að ákærði verði sviptur ökurétti vegna síendurtekinna brota á umferðarlögum. Ákærði var fyrst sviptur ökurétti með dómi 16. desember 2002 í þrjá mánuði fyrir ýmis umferðarlagabrot. Ákærði var aftur sviptur ökurétti í fjóra mánuði með dómi 14. mars 2005 fyrir ýmis umferðarlagabrot. Þá var ákærði sviptur ökurétti í sex mánuði með dómi 11. maí 2007 fyrir ýmis umferðarlagabrot og með dómi 3. desember 2008 í sex mánuði og síðast með dómi þann 2. júlí 2009 í eitt ár. Samtals hefur ákærði því verið sviptur ökuréttindum í þrjátíu og einn mánuð með fimm dómum. Þá hefur ákærða samkvæmt sakavottorði sex sinnum áður verið gerð refsing fyrir að aka sviptur ökurétti samtals fyrir þrettán slík brot. Með vísan til brotaferils ákærða þykir einsýnt að það skipti hann litlu hvort hann hafi ökuréttindi eða ekki. Því þykir rétt að beita ákærða þeim viðurlögum að taka kröfu sækjanda til greina og svipta ákærða ökurétti í eitt ár frá tólfta júlí 2010 að telja.

Með vísan til 218. gr. laga nr. 88/2008 ber að dæma ákærða til greiðslu alls sakarkostnaðar sem er þóknun skipaðs verjanda hans, S-kk-ef A-kk-ef S-kk-ef hæstaréttarlögmanns, 75.300 krónur, auk ferðakostnaðar, 14.909 króna. Hefur þá verið tekið tillit til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, S-kk-nf R-kk-nf S-kk-nf, sæti fangelsi í sex mánuði.

Ákærði er sviptur ökurétti í eitt ár frá 12. júlí 2010 að telja.

Ákærði greiði allan sakarkostnað, sem er þóknun skipaðs verjanda hans, S-kk-ef A-kk-ef S-kk-ef hæstaréttarlögmanns, 75.300 krónur, auk 14.909 króna í ferðakostnað. Hefur þá verið tekið tillit til virðisaukaskatts.

Á-kvk-nf G-kvk-nf.